**PREDKLADACIA SPRÁVA**

             Ministerstvo vnútra Slovenskej republiky vypracovalo návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe uznesenia vlády SR č. 427 z 13. septembra 2017 k návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc, ktorým bola podpredsedovi vlády a ministrovi vnútra v bode B. 4 uložená úloha zabezpečiť v spolupráci s predsedom Úradu pre normalizáciu metrológiu a skúšobníctvo SR prebratie smernice parlamentu a Rady (EÚ) 2017/853 zo 17. mája 2017, ktorou sa mení smernica Rady 91/477/EHS o kontrole získavania a vlastnenia zbraní a vykonať notifikáciu.

            Dôvodom na vypracovanie návrhu zákona je najmä prijatie smernice Európskeho parlamentu a Rady (EÚ) 2017/853 zo 17. mája 2017, ktorou sa mení smernica Rady 91/477/EHS o kontrole získavania a vlastnenia zbraní a prijatie vykonávacieho nariadenia Komisie (EÚ) 2018/337 z 5. marca 2018, ktorým sa mení vykonávacie nariadenie (EÚ) 2015/2403, ktorým sa stanovujú spoločné usmernenia pre normy a techniky na deaktiváciu na zabezpečenie trvalej nepoužiteľnosti deaktivovaných strelných zbraní. Ďalšie zmeny v zákone si vyžiadala aplikačná prax.

            Cieľom návrhu zákona je dosiahnutie rovnováhy medzi záväzkom zabezpečiť určitú slobodu pohybu niektorých strelných zbraní a ich hlavných častí v rámci Európskej únie na jednej strane a potrebou kontrolovať túto slobodu primeranými bezpečnostnými zárukami na druhej strane. Týmto návrhom zákona sa prijímajú primeraným spôsobom legislatívne opatrenia na zamedzenie zneužívania strelných zbraní na trestnú činnosť súvisiacu najmä s teroristickými útokmi.

            Medzi najdôležitejšie zmeny patrí:

1. zaradenie vybraných druhov strelných zbraní medzi zbrane kategórie A – zakázané zbrane,

2. ponechanie zbraní kategórie A, B a C, ktoré boli upravené na zbrane kategórie D v ich pôvodných kategóriách,

3. zmeny podmienok v udeľovaní výnimiek a nadobúdaní zbraní kategórie A,

4. úprava postupu pri znehodnocovaní, ničení, výrobe rezu zbraní a streliva,

5. elektronizácia v rámci podnikateľského prostredia,

6. skrátenie doby platnosti zbrojnej licencie z neurčitej doby na 5 rokov,

7. evidovanie niektorých druhov zbraní kategórie D,

8. zmeny v správnych poplatkoch.

           Návrh novely zákona o strelných zbraniach a strelive, ktorého hlavným cieľom bola transpozícia príslušných aktov Európskej únie už bol predmetom medzirezortného pripomienkového konania v novembri a decembri 2018. V predloženom materiáli sú zohľadnené niektoré pripomienky, resp. závery z rokovaní k týmto pripomienkam.

            Predkladaný návrh zákona má pozitívny aj negatívny vplyv na rozpočet verejnej správy a pozitívny vplyv na informatizáciu. Vplyvy na služby pre občana a na podnikateľské prostredie sú pozitívne aj negatívne. Návrh zákona nemá sociálne vplyvy, vplyvy na manželstvo, rodičovstvo a rodinu ani vplyvy na životné prostredie.

               Návrh zákona sa nepredkladá na vnútrokomunitárne pripomienkové konanie.

           Vzhľadom na predpokladanú dĺžku legislatívneho procesu, ako aj primeranú legisvakanciu, sa účinnosť zákona navrhuje ustanoviť na 1. august 2021, okrem novo zavedenej povinnosti prepravcu zbraní vybaviť autá zariadením, ktoré umožňuje jeho nepretržité sledovanie, kde sa navrhuje nadobudnutie účinnosti 1. februára 2022.